Source: https://www.financnasprava.sk/sk/pre-media/novinky/archiv-noviniek/detail-novinky/_zavazne-stanoviska-ts/bc
Timestamp: 2020-08-06 19:04:36+00:00
Document Index: 56625

Matched Legal Cases: ['§ 16', '§ 17', '§ 17', '§ 19', '§ 30', '§ 43', '§ 19', '§ 21', '§ 27', '§ 69', '§ 4']

Záväzné stanoviská – rozšírenie tém
BRATISLAVA – 15. 09. 2015: Už viac ako rok majú podnikatelia možnosť požiadať finančnú správu o záväzné stanovisko k neobvyklým obchodným prípadom. Od dnes pribudlo niekoľko ďalších oblastí, v ktorých sa dá usmernenie získať. Vydané záväzné stanovisko je záväzné pre správcu dane aj pre druhostupňový orgán.
Vyhláškou MF SR sa s účinnosťou od 15.09.2015 rozširuje rozsah ustanovení zákona č. 595/2003 Z. z. o dani z príjmov v znení neskorších predpisov (ďalej len „ZDP“) a zákona č. 222/2004 Z. z. o dani z pridanej hodnoty v znení neskorších predpisov (ďalej len „zákon o DPH“), k uplatňovaniu ktorých môže Finančné riaditeľstvo SR (ďalej len „FR SR“) vydať záväzné stanovisko.
Finančná správa pri uplatňovaní ustanovení zákona o dani z príjmu (ZDP) od 15.09.2015 môže vydávať záväzné stanovisko k posúdeniu:
zdroja príjmov daňovníka s obmedzenou daňovou povinnosťou podľa § 16 ZDP,
predaja a kúpy podniku alebo jeho časti v reálnych hodnotách podľa § 17a ZDP (k vyššie uvedeným oblastiam sa záväzné stanovisko mohlo vydávať už od 01.09.2014),
úpravy základu dane o sumu neuhradeného záväzku alebo jeho časti po lehote splatnosti podľa § 17 ods. 27 a 32 ZDP,
daňovej uznateľnosti výdavkov (nákladov) podľa § 19 ZDP,
odpočtu daňovej straty podľa § 30 ods. 1 až 4 ZDP,
správnosti uplatnenia ustanovení § 43 ZDP pri dani vyberanej zrážkou.
Pri uplatňovaní ustanovení zákona o DPH od 15.09.2015 môže vydávať záväzné stanovisko k posúdeniu:
vzniku daňovej povinnosti podľa § 19 až § 21 zákona o DPH,
sadzby dane za tovar podľa § 27 zákona o DPH,
osoby povinnej platiť daň z pridanej hodnoty podľa § 69 ods. 12 zákona o DPH (k vyššie uvedeným oblastiam sa záväzné stanovisko mohlo vydávať už od 01.09.2014),
splnenia podmienok existencie prevádzkarne podľa § 4 ods. 5 zákona o DPH.
Finančná správa vydáva záväzné stanovisko na základe písomnej žiadosti daňového subjektu a zaplatenej úhrady. Úhrada, ktorá je najmenej vo výške 4 000 eur, sa platí bez výzvy a je splatná pri podaní žiadosti o záväzné stanovisko. Daňový subjekt je povinný úhradu za vydanie záväzného stanoviska zaplatiť na účet č.: IBAN: SK 45 8180 0000 0070 0043 7861, vedený v Štátnej pokladnici, variabilný symbol: DIČ daňového subjektu.
(15. 09. 2015)